**Lover for Glåmdal og Romerike Dachshundklubb, stiftet 1977**

Vedtatt av årsmøtet den 26.01.2015, med senere endringer, senest av 25.01.2018

Lovene er godkjent av Norske Dachshundklubbers Forbund den 05.06.2018

**Kap. 1 Innledende bestemmelser**

**§1-1 Organisasjon og virkeområde**

Klubbens navn er Glåmdal og Romerike Dachshundklubb, og forkortes til GRDHK. Klubben er selvstendig rettssubjekt og er å regne som egen juridisk enhet. Klubben er medlemsklubb i Norsk Kennel Klub (NKK), og klubben er derfor forpliktet til å overholde NKKs lover og bestemmelser, med mindre særskilt dispensasjon er gitt av NKKs Hovedstyre. Klubben plikter også å vedta lover som pålegger sine egne medlemmer å følge NKKs lover og ikke å handle motstridende mot disse.

Klubben er en lokal hundeklubb og har sitt virkeområde i Glåmdal og Romerike. [[1]](#footnote-1)

Klubben har verneting i Skarnes.

**§1-2 Formål**

GRDHK har til formål å ivareta hundens og hundeholders interesser i Norge, samt å bidra til å fremme positive aktiviteter med hund og hundesport, samt forvaltningen av den enkelte hunderase . GRDHK skal også arbeide for etisk riktig behandling av hunder, og for at avl skjer i ønsket retning, både når det gjelder rasestandard, bruksegenskaper og rasenes sunnhet .

**§1-3 Definisjoner**

Klubbens organer:

* Årsmøtet[[2]](#footnote-2)
* Ekstraordinært årsmøte
* Styret
* Valgkomite
* Revisorer

**§ 1-4 Tilknytning og organisering**

GRDHK er medlem i NKK og representerer klubbens medlemmer i saker som beskrevet i klubbens lover.

GRDHK skal ha lover som samsvarer med de obligatoriske krav i NKKs til enhver tid gjeldene lovmal for medlemsklubber. Lovmalen gjelder også for klubber som ikke har vedtatt nye lover i samsvar med lovmalen.

**Kap. 2 Krav til medlemskap**

**§2-1 Medlemskap[[3]](#footnote-3)**

Styret kan nekte å oppta som medlem person som antas å kunne skade klubben og/eller hundesaken. Ingen har krav på medlemskap i klubben. Person nektet tatt opp i klubben som medlem kan anke avslag i henhold til NKKs til enhver tid gjeldende disiplinærbestemmelser.

Medlemmene er forpliktet til å støtte GRDHKs og NKKs virksomhet samt å følge GRDHKs og NKKs lover og bestemmelser. Medlemmene er forpliktet til å sette seg inn i gjeldende regler for aktiviteter og forhold de befatter seg med, slik de er fastsatt av NKK eller klubben hva gjelder klubbinternt regelverk.

**§ 2-2 Opphør av medlemskap**

Medlemskap i klubben opphører ved:

1. Utmeldelse skjer som hovedregel via «Min Side» på NKK.no, alternativt skriftlig (brev eller e-post) til klubben
2. Strykning besluttet av klubbens styre på grunn av manglende kontingentbetaling og/eller annen uregulert gjeld til klubben
3. Strykning på grunn av manglende betaling av grunnkontingent til NKK
4. Vedtak om eksklusjon etter NKKs lover Kap. 7

**§2-3 Medlemskontingent**

Alle enkeltmedlemmer betaler klubbkontingent fastsatt av Dachshundtinget, samt grunnkontingent til NKK med den størrelse som er fastsatt av NKKs Representantskapsmøte.

Medlem har ingen rettigheter før kontingenten er betalt.

**§ 2-4 Disiplinærreaksjoner**

NKKs lover Kap.7 Disiplinærreaksjoner m.m gjelder i sin helhet.

**Kap. 3 Organisasjon**

**§3-1 Høyeste myndighet**

Klubbens høyeste myndighet er Årsmøtet[[4]](#footnote-4) og avholdes hvert år innen 15.02.

Årsmøtet fatter sine vedtak med alminnelig flertall (50 % + 1 av stemmene, blanke stemmer teller ikke). Kvalifisert flertall brukes ved lovvedtak (krever 2/3 flertall) og oppløsing av klubben (krever 3/4 flertall)

I tilfelle av stemmelikhet er forslaget forkastet.

Et vedtak trer i kraft straks, med mindre vedtaket selv angir noe annet.

Det kan alltid kreves skriftlig avstemming. Oppnås ikke alminnelig flertall (50 % + 1, blanke stemmer teller ikke) under første avstemming, gjennomføres ny avstemming. Den kandidat/det forslag som oppnådde færrest antall stemmer faller ut i neste avstemming inntil en kandidat/et forslag har oppnådd alminnelig flertall. Ved personvalg skal eventuelle innsendte forhåndsstemmer telle med i hver avstemningsrunde. Avgitte stemmer på kandidater som ikke er valgbare skal forkastes, også aktuelle forhåndsstemmer.

Alle klubbens medlemmer over 15 år har forslagsrett til klubbens årsmøte.

**§3-2 Møte og stemmerett**

Alle klubbens medlemmer over 15 år som har betalt kontingenten i det år årsmøtet avholdes, og som har vært medlem i minst 3 uker,[[5]](#footnote-5) har møterett og stemmerett på årsmøtet.

Med medlem forstås kun person med gyldig medlemskap.

Alle medlemmer over 15 år er valgbare til verv i klubben.[[6]](#footnote-6)

Det kan kun stemmes ved personlig fremmøte, ved forhåndsstemme eller ved fullmakt. Hvert medlem har én -1- stemme. Fullmakter kan kun benyttes av LK-medlemmer og kan kun gis til andre LK- medlemmer.  
Ingen medlemmer kan møte med mer enn to -2- fullmakter.  
  
Forhåndsstemmer skal sendes til valgkomiteens leder i lukket, nøytral konvolutt og senest 1 uke før årsmøtet.  
Merk konvolutten forhåndsstemmer årsmøte (årstall).  
  
På klubbens årsmøte og ekstraordinært årsmøte kan NDF møte med 1 representant, som har talerett, men ikke stemmerett.

**§3-3 Innkalling**

Årsmøtedato skal bekjentgjøres for medlemmene med minst 8 ukers varsel.

Det skal av styret innkalles til ordinært årsmøte med minst 2 ukers frist. Innkallingen skal sendes, enten pr post, e-post, i medlemsblad eller publiseres på klubbens nettsider.

Med innkallelsen skal følge:

- Saksliste

- Årsberetning

- Regnskap med revisors beretning

- Forslag eller saker som medlemmene eller styret ønsker behandlet. Forslag fra med­lemmene må være styret i hende/poststemplet senest 5 uker før møtedato.[[7]](#footnote-7)

- Forslag til kandidater til valgene. Forslag på kandidater må være Valgkomiteen i hende/poststemplet senest 5 uker før møtedato.[[8]](#footnote-8)

**§3-4 Årsmøtets oppgaver.**

Årsmøtets oppgaver er å:

1. Godkjenne eller underkjenne stemmerett for medlemmer, forhåndsstemmer, fullmakter, innkallingen og saksliste, samt å gi observatører rett til å være til stede.
2. Oppnevne møteleder, referent(er), tellekorps og 2 representanter til å undertegne protokollen fra møtet.
3. Behandle årsberetning.
4. Godkjenne regnskap med revisors beretning.
5. Behandle og fatte vedtak i alle saker som er ført opp på innkallingens saksliste. Benkeforslag er ikke tillatt, bare endringsforslag til rettidig fremmede forslag.
6. Vedta instruks for organer som oppnevnes av årsmøtet
7. Velge:

* Leder for 2 år
* Nestleder for 2 år
* 3 styremedlemmer for 2 år [[9]](#footnote-9)
* 2 varamedlemmer for 1 år [[10]](#footnote-10) [[11]](#footnote-11)
* Revisor med vararevisor for 2 år. [[12]](#footnote-12)
* Valgkomite med leder og øvrige 2 medlemmer for 2 år. [[13]](#footnote-13)
* Styret kan på årsmøtet foreslå særlig fortjente medlemmer som klubbens æresmedlemmer. Det kreves kvalifisert flertall (2/3 flertall) og voteres uten debatt. Klubben betaler kontingenten for klubbens æresmedlemmer.

Ved behov bør det ved valg settes en funksjonstid som sikrer kontinuitet i styret.[[14]](#footnote-14)

Personer som er dømt av norske domstoler eller ilagt aktivitetsforbud av domstolene/ Mattilsynet for dyremishandling etter Dyrevelferdsloven, kan ikke velges eller oppnevnes til tillitsverv i klubben.

Kun saker oppført på sakslisten kan behandles.

Benkeforslag ved personvalg er ikke tillatt, unntaksvis når det ikke foreligger kandidater eller at kandidater eller tillitsvalgte trekker seg, begrenset til to kandidater.[[15]](#footnote-15)

Forslag til kandidater ved personvalg skal sendes skriftlig til valgkomiteen innen nærmere fastsatte frister. Valgkomiteens innstilling og innkomne forslag på kandidater skal legges frem for årsmøtet til valg.

**§3-5 Ekstraordinært årsmøte**

Ekstraordinært årsmøte avholdes hvis årsmøtet, styret eller minst 10 %[[16]](#footnote-16) av medlemmene for­langer det.

Møtet holdes senest 8 uker etter at kravet er fremsatt.

Møtet innkalles med minst 14 dagers varsel sammen med angivelse av de ekstraordinære saker som skal behandles. Kun de saker eller forslag som ligger til grunn for kravet om ekstraordinært årsmøte kan behandles. Endringsforslag til saker på sakslisten kan fremsettes under årsmøtet, dog ikke ved valg. Benkeforslag er ikke tillatt.

Reglene for ordinært årsmøte gjelder så langt de passer. Innsending av forslag til valgkomiteen må være valgkomiteen i hende senest 7 dager før ekstraordinært årsmøte.

Valgkomiteens innstilling må foreligge senest 2 dager før ekstraordinært årsmøte.

**Kap. 4 Styret**

**§4-1 Styrets myndighet**

Styret er klubbens høyeste myndighet mellom årsmøtene.

**§4-2 Vedtak og representasjon**

Styret er beslutningsdyktig når mer enn halvparten av styremedlemmene er til stede. Vedtak fattes med alminnelig flertall (50 % + 1 av stemmene, blanke stemmer teller ikke). Ved stemmelikhet er forslaget forkastet.

Styret sammenkalles når leder bestemmer eller når ett av styremedlemmene krever det. Det skal føres referat fra styremøtene der styrets vedtak fremgår. Referatene skal være tilgjengelig for medlemmene, NDF og NKK, ved henvendelse til klubbens styre, evt. på klubbens hjemmeside.

Ved nestleders varige forfall avgjør styret om det skal innkalles til ekstraordinært årsmøte eller om ny nestleder skal velges av- og blant de resterende styremedlemmer.

**§4-3 Styrets oppgaver er å**

* lede klubben mellom årsmøtene
* avholde årsmøte
* drive klubben i samsvar med klubbens formål
* gjennomføre beslutninger truffet av årsmøtet
* oppnevne og avvikle komiteer, oppnevne representanter for klubben, og utarbeide retningslinjer for særkomiteer, eventuelt web-master/redaktør
* søke å koordinere sine aktiviteter med andre klubber
* velge/oppnevne sekretær og kasserer innen- eller utenfor styret [[17]](#footnote-17)
* oppnevne representant til NKK-regionens årsmøte
* kunne påskjønne personer som har ytet klubben særlig innsats og spesielt store tjenester. Disse tildeles NDFs hederstegn (blå nål).

**Kap. 5 Årsmøtevalgte verv/komiteer**

**§5-1 Valgkomite**

Valgkomiteen består av leder og 2 medlemmer.[[18]](#footnote-18) Leder har ansvar for komiteens arbeid. Valgkomiteen tar imot og skal selv fremme forslag på kandidater til alle de verv som skal besettes.

**§5-2 Revisor**

Årsmøtet velger revisor[[19]](#footnote-19) og vararevisor. Revisor reviderer regnskapene og avgir beretning til årsmøtet. Både revisor og vararevisor bør være personer med kunnskap og erfaring i regnskapsførsel.

**Kap. 6 Diverse bestemmelser**

**§6-1 Lovendringer**

Lovendringer kan kun skje på ordinært årsmøte og må vedtas med minst 2/3 flertall. Lovene og endringer av disse må sendes NDFs Hovedstyre for godkjennelse, men trer i kraft på det tidspunkt som er bestemt i lovvedtaket eller straks dersom intet er bestemt.

**§6-2 Tolking av lovene**

NKKs Lovkomite kan ikke tolke disse lovene med unntak av de deler som er obligatorisk som følge av medlemskapet i NKK jf NKKs lover §6-1.[[20]](#footnote-20)

**§6-3 Oppløsning**

For å oppløse klubben kreves det minst ¾ flertall på ordinært årsmøte. Vedtaket må stadfestes på ekstraordinært årsmøte med minst ¾ flertall. Først etter annen gangs vedtak trer avgjørelsen om oppløsning i kraft.

Ved oppløsning tilfaller klubbens midler et av årsmøte bestemt formål. Bestemmer ikke årsmøte noe spesielt, tilfaller midlene NDF, som oppbevarer klubbens midler i fem år i tilfelle klubben gjenopprettes.

**§6-4 Flertallsdefinisjoner**

Simpelt flertall

* + Flest stemmer

Alminnelig flertall

* + 50 % + 1 av de avgitte stemmer
  + Blanke stemmer teller ikke

Absolutt flertall

* + 50 % + 1 av de avgitte stemmer
  + Blanke stemmer teller

Kvalifisert flertall

* + 2/3, 3/4 eller annet vedtektsfestet flertall
  + Blanke stemmer teller
  + Bruk er vedtektsfestet

Habilitetsregler, taushetsplikt mv: se NKKs saksbehandlingsregler

Klubber kan selv vedta ytterligere lovtekst etter behov. Lovmalen er et minimumskrav.

1. For lokal hundeklubb, lokalklubb, distriktsklubb eller lignende (ikke for raseklubber). [↑](#footnote-ref-1)
2. Det er anledning å bruke ordet Generalforsamling eller lignende hvis ønsket. [↑](#footnote-ref-2)
3. Klubbene avgjør selv om de ønsker å etablere ordning for familiemedlemskap ell. Bestemmelsen om dette tas inn i denne paragraf. [↑](#footnote-ref-3)
4. Navnet er valgfritt, se note 3. [↑](#footnote-ref-4)
5. Valgfritt antall uker [↑](#footnote-ref-5)
6. Minimumaldersgrensen kan settes lavere hvis ønsket. [↑](#footnote-ref-6)
7. Fristen kan utvides – men 4 uker er minimumsfrist. [↑](#footnote-ref-7)
8. Fristen kan utvides – men4 uker er minimumsfrist. [↑](#footnote-ref-8)
9. Valgfritt hvor mange. Det bør ved første gangs valg velges ½ styret for 1 år for å sikre overlapping. Styret bør bestå av et odde antall medlemmer for å sikre mulighet for flertall. [↑](#footnote-ref-9)
10. Valgfritt hvor mange. [↑](#footnote-ref-10)
11. Valgfritt hvilket alternativ man velger. [↑](#footnote-ref-11)
12. Valgfritt hvilket alternativ. Dersom man benytter revisjonsfirma vil behov for valg av vararevisor falle bort [↑](#footnote-ref-12)
13. Valgfritt om en ønsker større valgkomite. [↑](#footnote-ref-13)
14. Med funksjonstid menes rimelig overlapping [↑](#footnote-ref-14)
15. Klubber må velge om de ønsker unntak i henhold til bestemmelsen [↑](#footnote-ref-15)
16. Kan settes høyere [↑](#footnote-ref-16)
17. Hvis ikke Årsmøtet har valgt til funksjon. [↑](#footnote-ref-17)
18. Komiteen kan økes i antall medlemmer. [↑](#footnote-ref-18)
19. Kan velges flere, men må da være angitt antallet. [↑](#footnote-ref-19)
20. Valgfri bestemmelse. Dersom man ikke tar med denne bestemmelsen kan lovkomiteen avgi bindende uttalelser om tolkning av klubbens lover jf NKK lover § 6-1. [↑](#footnote-ref-20)